STGT บวก 3% ลุ้นดีมานด์ “ถุงมือยาง” เพิ่ม หลังโรค “ฝีดาษลิง” ระบาด
STGT บวก 3% รับดีมานด์ถุงมือยางเพิ่มในมาเลเซีย หลังมีความกังวลโรคฝีดาษเริ่มระบาดทั่วโลก
STGT บวก 3% รับดีมานด์ถุงมือยางเพิ่มในมาเลเซีย หลังมีความกังวลโรคฝีดาษเริ่มระบาดทั่วโลก
23 พ.ค. 2565

ผู้สื่อข่าวรายงานว่า ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT ณ เวลา 15:57 น. อยู่ที่ระดับ 19.90 บาท เพิ่มขึ้น 0.60 บาท หรือ 3.11% ทำราคาจุดสูงสุด 19.90 บาท และทำราคาจุดต่ำสุด 19.30 บาท มูลค่าซื้อขาย 282.89 ล้านบาท

โดย บล.กสิกรไทย ระบุในบทวิเคราะห์ว่า จากความกังวลเรื่องโรคฝีดาษลิงเริ่มระบาดทั่วโลกหนุนถุงมือยางในมาเลเซียปรับขึ้น อาทิ Top Glove+ 3.4%DoD, Supermax+3% คาดจะเป็นบวกต่อหุ้นถุงมือยางไทย คือ STGT
ทั้งนี้ หุ้นท็อป โกลฟ ซึ่งเป็นผู้ผลิตถุงมือยางรายใหญ่ที่สุดของโลก ปรับตัวขึ้นมากถึง 5.5% ในช่วงเช้าวันนี้ ขณะที่หุ้นซูเปอร์แม็กซ์ คอร์ป เพิ่มขึ้น 4.9% ส่วนหุ้นฮาร์ทาเลกา โฮลดิงส์ และหุ้นคอสซาน รับเบอร์ อินดัสทรีส์ บีเอชดี ปรับตัวขึ้น 4.1% เท่ากัน เนื่องจากนักลงทุนกล้าเสี่ยงมากขึ้นหลังเกิดความวิตกเกี่ยวกับการแพร่ระบาดของโรคฝีดาษลิง (Monkeypox) ทั่วโลก
ด้าน นายเคนเนธ เหลียง นักวิเคราะห์ระดับอาวุโสของบริษัทมะละกา ซีเคียวริตีส์ กล่าวว่า นักลงทุนเชื่อมั่นในหุ้นกลุ่มถุงมือยางเพิ่มมากขึ้น หลังเกิดกระแสข่าวการแพร่ระบาดของโรคฝีดาษลิงไปทั่วโลก จนถึงขณะนี้มีการรายงานผู้ป่วยโรคฝีดาษลิงในหลายประเทศทั่วยุโรป เช่น อังกฤษ, สเปน และโปรตุเกส นอกจากนั้นยังมีการพบผู้ติดเชื้อในแคนาดา, ออสเตรเลีย และสหรัฐอีกด้วย จากเดิมที่พบได้ยากนอกเขตแอฟริกาตะวันตกและแอฟริกากลาง